UPA के संयोजक बनें तो क्षेत्रीय नेताओं की महत्वाकांक्षा-दागी छवि; सीटों का बंटवारा बनेगा चैलेंज
Bihar Chief Minister Nitish Kumar Opposition Unity - बिहार के CM नीतीश कुमार विपक्षी एकता को मजबूत करने की मुहिम में जुटे हैं। BJP के खिलाफ चुनाव लड़ने के लिए विपक्षी दलों के नेताओं को तैयार कर रहे हैं।
बिहार के CM नीतीश कुमार विपक्षी एकता को मजबूत करने की मुहिम में जुटे हैं। BJP के खिलाफ चुनाव लड़ने के लिए विपक्षी दलों के नेताओं को तैयार कर रहे हैं। इस मुहिम में कुछ दल बिना शर्तों के विपक्षी एकता को समर्थन दे रहे हैं, लेकिन कुछ दल इसमें रोड़ा बन रहे हैं।
वहीं बीते 10 साल में नीतीश कुमार के लिए राजनीतिक निर्णय एकता में बड़ी बाधा है। क्षेत्रीय पार्टियों की महत्वाकांक्षा भी एकता में बाधक साबित होगी। क्या विपक्ष एक चेहरे पर सहमति बना पाएगा? इस खबर में हम आपको बताएंगे कि मुख्यमंत्री नीतीश कुमार की विपक्षी एकता की मुहिम में कितनी बाधाएं हैं...
पहले जानिए विपक्षी एकता के लिए अब तक किए गए नीतीश के प्रयास को...
नीतीश कुमार लगातार विपक्षी दलों के प्रमुख नेताओं से मिलकर उन्हें भाजपा के खिलाफ चुनाव लड़ने के लिए तैयार कर रहे हैं। पिछले दिनों बिहार के CM नीतीश जब दिल्ली गए तो, शुरुआत में उन्होंने लालू प्रसाद यादव से मुलाकात की। दिल्ली वह कांग्रेस के राष्ट्रीय अध्यक्ष मल्लिकार्जुन खड़गे के बुलाने पर गए थे। जहां उन्होंने कांग्रेस नेता राहुल गांधी से मुलाकात की थी।
इस मुलाकात में डिप्टी CM तेजस्वी यादव सहित कांग्रेस, JDU और RJD के कई नेता मौजूद थे। सभी नेता बाहर आए तो नीतीश कुमार के चेहरे पर एक विजयी मुस्कान दिख रही थी। उन्होंने यह साफ किया कि विपक्षी एकता में कांग्रेस की अहम भूमिका है। कांग्रेस के साथ मिलकर सभी विपक्षी दलों को एकजुट होना होगा। तभी भाजपा से 2024 लोकसभा चुनाव में मुकाबला कर सकते हैं।
दिल्ली दौरा के दौरान नीतीश कुमार ने CPI नेता सीताराम येचुरी और दिल्ली के मुख्यमंत्री अरविंद केजरीवाल से मुलाकात की। नीतीश ने उन्हें अपने पक्ष में करने की कवायद शुरू कर दी है। लेकिन, अहम सवाल यह उठता है कि सिर्फ दिल्ली में जो प्रमुख पार्टियां हैं, उन्हें साथ ले आने से क्या 2024 लोकसभा चुनाव में भाजपा का मुकाबला विपक्षी एकता कर सकता है?
हालांकि नीतीश कुमार बार-बार दूसरे राज्यों के विपक्षी दलों को भी साथ आने का आग्रह कर रहे हैं। लेकिन हर दल किसी न किसी बिंदू पर बिदक जा रहे हैं। ऐसे में इस विपक्षी एकता में कई ऐसे रोड़े हैं जो नीतीश कुमार के लिए बाधक बन सकते हैं।
जानिए बिना शर्त विपक्षी एकता को समर्थन देने वाले दलों को
नीतीश कुमार की पार्टी JDU, लालू यादव की पार्टी RJD के अलावा शिवसेना (उद्धव गुट) कांग्रेस के साथ है। तमिलनाडु की DMK और झारखंड में सत्ताधारी (JMM) झारखंड मुक्ति मोर्चा भी कांग्रेस के सहयोगी हैं। जम्मू कश्मीर के फारूख अब्दुल्ला की नेशनल कॉन्फ्रेंस, महबूबा मुफ्ती की पीडीपी और कमल हसन की मक्कल नीधि मय्यम (एमएनएम) भी विपक्षी एकता के साथ है। इनके अलावा दलित पैंथर्स, इंडियन यूनियन मुस्लिम लीग, रिवोल्यूशनरी सोशलिस्ट पार्टी (आरएसपी), फॉर्वर्ड ब्लॉक और सीपीआई भी विपक्षी एकता के साथ बिना शर्तों के शामिल हो सकते हैं।
यह सभी दल BJP के खिलाफ चुनाव लड़ने में दिलचस्पी रख रहे हैं। BJP को सत्ता से हटाने के लिए वह अपने आप को अपने क्षेत्र में मजबूत भी कर रहे हैं। इसलिए विपक्षी एकता के फॉर्मूले को यह सहर्ष स्वीकार कर रहे हैं। अपने-अपने क्षेत्र में छोटे स्तर पर ही सही, लेकिन यह पार्टियां काफी मजबूत हैं। कहीं ना कहीं यह सभी BJP के खिलाफ चुनाव लड़कर हारी हुई पार्टियां हैं या फिर लगातार BJP के साथ संघर्ष कर रही हैं। ऐसे में यह सारी पार्टियां विपक्षी एकता को मजबूत करने में बिना शर्त नीतीश कुमार के साथ आ सकती हैं।
जानिए उन दलों को जो विपक्षी एकता के लिए सबसे बड़े बाधक बनेंगे
2024 में होने वाले लोकसभा चुनाव के लिए भाजपा की तैयारियां पहले ही शुरू हो चुकी है, लेकिन भावी रणनीति विपक्ष की स्थिति पर निर्भर करेगी। भाजपा रणनीतिकारों का मानना है कि इसमें सबसे अहम भूमिका क्षेत्रीय दलों की होगी, जिनके साथ BJP भी संपर्क बनाए हुए है। विपक्षी एकता को एक बड़ा खतरा भाजपा का छोटे-छोटे दलों और उनके नेताओं को अपने पाले में किया जाना है।
उदाहरण के लिए बिहार में ही BJP ने चिराग पासवान को साथ मिलाकर रखा है। वहीं उपेंद्र कुशवाहा को पिछले दिनों अपने पाले में लाने में कामयाबी हासिल की है। मुकेश सहनी पर भी भाजपा की विशेष निगाह बनी हुई है। नॉर्थ ईस्ट के राज्यों के स्थानीय दलों और नेताओं को भी अपने पाले में हाल के दिनों में किया है। ये छोटे-छोटे दल और नेता भाजपा के वोट प्रतिशत को बढ़ा सकते हैं। ऐसे में छोटे दल विपक्षी एकता को बड़ा झटका दे सकते हैं।
नीतीश कुमार पर विपक्षी दलों को बहुत भरोसा नहीं
नीतीश कुमार के लिए उनकी पिछली राजनीति में लिए गए कुछ निर्णय विपक्षी एकता में सबसे बड़ी बाधा बन सकते हैं। दरअसल, नीतीश कुमार ने 2013 से लेकर अब तक दो बार BJP से समझौता किया है और दो बार RJD से। ऐसे में नीतीश कुमार की यह प्रवृत्ति कि वह सत्ता के लिए अपना पाला बदल सकते हैं। इस वजह से जो विपक्षी पार्टियां हैं वह नीतीश के पिछले निर्णय के ऊपर अपना विचार कर सकती है। नीतीश कुमार को यह विश्वास दिलाने में मुश्किल होगी कि वह अब तटस्थ रहेंगे।
हर विपक्षी पार्टियों की अपनी अपनी महत्त्वाकांक्षा
BJP के खिलाफ सभी विपक्षी पार्टियां चुनाव तो लड़ना चाहती है, लेकिन इन सबकी अपनी-अपनी महत्त्वाकांक्षा है। विपक्षी एकता के बारे में सभी विपक्षी दलों की राय एक ही है, लेकिन जब बात इस विपक्ष के नेतृत्व करने वाले की आती है तो तमाम दलों में अनबन की झलक दिख ही जाती है। अब सबसे बड़ा सवाल यही है कि क्या विपक्ष एक चेहरे पर सहमति बना पाएगी?
दरअसल, हर पार्टी की अपनी सियासी ख्वाहिशें है। JDU नीतीश कुमार को पीएम उम्मीदवार बताती है। वहीं टीएमसी चाहती है कि ममता बनर्जी विपक्ष की कमान संभाले और दिल्ली के सीएम अरविंद केजरीवाल की विपक्ष के नेतृत्व की चाहत किसी से छिपी नहीं है।
सबकी अपनी-अपनी लालसा.. साथ लाना टेढ़ी खीर
विपक्षी एकता को मजबूत करने में कई क्षेत्रीय दल प्रमुख है। इनमें द्रमुक, राकांपा, बीजद, बीआरएस, वायएसआरसीपी, सपा, बसपा, तृणमूल कांग्रेस, आम आदमी पार्टी (AAP) प्रमुख हैं। बिहार की राजनीति के जानकार और वरिष्ठ पत्रकार संतोष कुमार बताते हैं कि कांग्रेस पार्टी ने नीतीश कुमार को भारत में विपक्षी एकता को एकजुट करने के लिए अधिकृत किया है, लेकिन विपक्षी दलों को एकजुट करना नीतीश कुमार के लिए कठिन काम होगा।
उन्होंने एक कहावत कही। कहा- बड़ी कठिन है डगर पनघट की... नीतीश कुमार कैसे तमाम विपक्षी दलों को एकजुट करेंगे? सबकी अपनी-अपनी लालसा है? ज्यादा से ज्यादा सीटों पर चुनाव लड़ने की लालसा, सबके अपने-अपने मतभेद हैं। इन सब को एक साथ लेकर आना बहुत टेढ़ी खीर दिखती है।
सीटों के बंटवारे पर मतभेद
संतोष कुमार कहते है कि आंध्र प्रदेश, तेलंगाना, उड़ीसा, तमिलनाडु, बंगाल, दिल्ली, पंजाब इन सब जगहों पर कांग्रेस की सीधी लड़ाई BJP से है। इन राज्यों में 200 प्लस सीट आती है। इन सीटों पर कांग्रेस को झुकना पड़ेगा। कांग्रेस कहां तक झुकती है? इन सीटों पर डायरेक्ट फाइट होती है और इन क्षेत्रों में क्षेत्रीय दलों को यदि कांग्रेस अपने पक्ष में लाती है तो, कांग्रेस को झुकना पड़ेगा। इन 200 सीटों पर समझौता करना पड़ेगा, जो अब तक कांग्रेस ने नहीं किया है। इस मामले में नीतीश कुमार के लिए कठिन चुनौती है।
दिल्ली और पंजाब और बंगाल में होगी मुश्किल
दिल्ली और पंजाब में केजरीवाल की सरकार है। पंजाब में कांग्रेस की सीधी लड़ाई भाजपा से होती है। अब वहां केजरीवाल भी आ गए हैं तो केजरीवाल को कितनी सीटें दी जाए और कांग्रेस को कितनी सीटें दी जाए? इसी प्रकार तेलंगाना, आंध्र प्रदेश, उड़ीसा, तमिलनाडु, बंगाल भी है। बंगाल की CM ममता बनर्जी को शामिल करना बड़ा कठिन काम है।
नेताओं का दागी होना रोड़ा साबित होगा
देश में कुछ ऐसी पार्टियां और नेता हैं जो ना तो विपक्ष की तरफ हैं और ना ही भाजपा की तरफ। वह साइलेंट मोड पर हैं। अभी तक अपना कोई स्टैंड क्लियर नहीं किया। NCP प्रमुख शरद पवार की बात करें तो कभी वह कांग्रेस के पक्ष में जाते नजर आते हैं तो कभी भाजपा के पक्ष में बोलते नजर आते हैं। ऐसे में उनके स्टैंड को अब तक क्लियर नहीं माना जा रहा है। वैसे ही UP की पूर्व मुख्यमंत्री मायावती ने भी अपना दांव नहीं खोला है। उन्होंने ना तो पक्ष में जाने की सहमति दी है और ना ही विपक्ष में रहने की सहमति दी है।
नीतीश कुमार की बेदाग छवि उनके लिए होगा सकारात्मक पक्ष
पत्रकार संतोष कुमार कहते है कि मायावती को विपक्षी एकता में शामिल कराना काफी कठिन लगता है। मायावती दबाव में हैं। उन पर कई केस मुकदमा चल रहा है। कहीं उन्हें लालू प्रसाद यादव की तरह जेल भेज दिया जाए! इसलिए मायावती पूरी तरह से साइलेंट मोड पर हैं। उसी तरह महाराष्ट्र में शरद पवार हैं।
शरद पवार को विपक्षी एकता में लाना कठिन काम होगा। उन पर कई मामले चल रहे हैं। उनको डर है कि कहीं CBI के माध्यम से उन्हें जेल ना भेज दिया जाए! ऐसे में नीतीश कुमार के सामने कई चुनौतियां हैं। नीतीश कुमार के लिए यह कहा जा सकता है कि वह एक बेदाग छवि के नेता हैं। 40 वर्षों की राजनीति में अब तक इन पर कोई दाग नहीं है। कोई मुकदमा नहीं है। कोई भ्रष्टाचार का मामला नहीं है। यह इनके लिए एक सकारात्मक पक्ष होगा।
कुछ ऐसे दल भी है जो समय-समय पर अपना स्टैंड बदलते रहते हैं
एक्सपर्ट बताते हैं कि नीतीश कुमार के लिए फिलहाल दिल्ली दूर है और विपक्ष को एक करना सबसे बड़ी चुनौती। हाल के दिनों में सपा प्रमुख अखिलेश यादव ने पश्चिम बंगाल की सीएम ममता बनर्जी के साथ मिलकर एक नई गठबंधन की घोषणा की। इसमें नीतीश कुमार कहीं नहीं दिखे। ना ही कोई चर्चा हुई।
